b'\n_START_ARTICLE_\nNasilje nad starej\xc5\xa1imi\n_START_PARAGRAPH_\nNasilje nad starej\xc5\xa1imi je enkratno ali ponavljajo\xc4\x8de se dejanje, ki se lahko pojavi v vsakem razmerju, kjer je pri\xc4\x8dakovanje zaupanja in povzro\xc4\x8da veliko \xc5\xa1kodo ali stisko starej\xc5\xa1e osebe. Zakoni o varstvu starej\xc5\xa1ih pred zlorabo so podobni in povezani z zakoni, ki \xc5\xa1\xc4\x8ditijo odrasle pred zlorabami. Osrednji element nasilja nad starej\xc5\xa1imi je "pri\xc4\x8dakovanje zaupanja" starej\xc5\xa1e osebe do storilca. Najpogosteje gre za zakonca, partnerja ali dru\xc5\xbeinskega \xc4\x8dlana, prijatelja ali soseda, ali ljudi, na katere se starej\xc5\xa1a oseba zana\xc5\xa1a z vidika pomo\xc4\x8di ali usluge. Veliko oblik nasilja nad starej\xc5\xa1imi so priznane kot vrste nasilja v dru\xc5\xbeini ali dru\xc5\xbeinskega nasilja, ker so bila storjena s strani dru\xc5\xbeinskih \xc4\x8dlanov. Znano je tudi, da so v vlogah storilcev marsikdaj tudi pla\xc4\x8dani skrbniki oziroma negovalci, kateri so del zdravstvenega osebja v bolni\xc5\xa1nicah ali v domovih za ostarele. \xc4\x8ceprav obstajajo razli\xc4\x8dne okoli\xc5\xa1\xc4\x8dine, katere \xc5\xa1tejemo za zlorabe nad starej\xc5\xa1imi, nasilje nad starej\xc5\xa1imi ne vklju\xc4\x8duje splo\xc5\xa1ne kriminalne dejavnosti proti starej\xc5\xa1imi osebami, kot so na primer vlomi, uli\xc4\x8dne kraje, ali "vlomi z odvra\xc4\x8danjem pozornosti", kjer storilec moti starej\xc5\xa1e osebe na pragu, medtem ko je druga oseba vstopi v stanovanje z namenom kraje. _NEWLINE_Nasilje nad starej\xc5\xa1imi s strani negovalcev v zdravstvenih ustanovah predstavlja svetovno problematiko. Vladne in nevladne organizacije in druga dru\xc5\xa1tva in skupine, katere se ukvarjajo z omenjeno problematiko, so nasilje nad starej\xc5\xa1imi ozna\xc4\x8dile kot socialno problematiko. Mednarodna mre\xc5\xbea za prepre\xc4\x8devanje nasilja nad starej\xc5\xa1imi je imenovala 15. junij za Mednarodni dan boja proti nasilju nad starej\xc5\xa1imi. Na ta dan poteka veliko \xc5\xa1tevilo prireditev in programov ozave\xc5\xa1\xc4\x8danja in delavnic na temo prepre\xc4\x8devanja nasilja.\n_START_SECTION_\nVrste nasilja\n_START_PARAGRAPH_\nObstaja ve\xc4\x8d vrst nasilja nad starej\xc5\xa1imi ljudmi:_NEWLINE_Telesno: pretepanje, prebijanje, klofutanje, potiskanje, brcanje, premikanje, protipraven odvzem prostosti, dajanje prekomernega odmerka zdravil, dajanje napa\xc4\x8dnega zdravila ali nezdravljenje._NEWLINE_Psiholo\xc5\xa1ko: Poteka v verbalni obliki, kot je vpitje, zmerjanja, zasmehovanje, nenehno kritiziranje, obto\xc5\xbebe, ali pa neverbalno, kot ignoriranje, ti\xc5\xa1ina ali nenaklonjenost._NEWLINE_Finan\xc4\x8dne zlorabe: znane tudi kot finan\xc4\x8dno izkori\xc5\xa1\xc4\x8danje, ki vklju\xc4\x8duje odtujitev finan\xc4\x8dnih sredstev, s strani dru\xc5\xbeinskih \xc4\x8dlanov, skrbnikov ali tujcev, ali uporaba finan\xc4\x8dnih sredstev za nadzor osebe, katere omogo\xc4\x8dajo druge vrste zlorab in prisila k podpisu pogodbe in oporoke._NEWLINE_Spolno: siljenje osebe v katero koli spolno aktivnost brez njene privolitve, siljenje v seksualne pogovore itd._NEWLINE_Zanemarjanje: prepre\xc4\x8devanje ustreznega zdravljenja, odvzem osnovnih stvari (hrane, obla\xc4\x8dil, udobja). Zanemarjanje vklju\xc4\x8duje tudi pu\xc5\xa1\xc4\x8danje osebe brez nadzora.\n_START_SECTION_\nZnaki nasilja\n_START_PARAGRAPH_\nKlju\xc4\x8dnega pomena za prepre\xc4\x8devanje in posredovanje zoper nasilje nad starej\xc5\xa1imi je sposobnost prepoznati opozorilne znake njegovega nastanka. Znaki nasilja nad starej\xc5\xa1imi se razlikujejo glede na vrsto zlorabe:_NEWLINE_Fizi\xc4\x8dna zloraba se lahko ugotovi z vidnimi znaki na telesu, vklju\xc4\x8dno z modricami, brazgotinami, zvini ali zlomi. Bolj o\xc4\x8ditni znaki fizi\xc4\x8dnega nasilja so tudi sledi vrvi na zapestju ali zlomljena o\xc4\x8dala. _NEWLINE_\xc4\x8custveno oz. psiholo\xc5\xa1ko zlorabo pogosto spremljajo druge vrste zlorab in je obi\xc4\x8dajno lahko zaznati spremembe v osebnosti in vedenju. Starej\xc5\xa1i lahko ka\xc5\xbeejo tudi vedenjske znake z vzorci demence, kot je zibanje ali momljanje. _NEWLINE_Finan\xc4\x8dno izkori\xc5\xa1\xc4\x8danje, je bolj subtilna oblika zlorabe, v primerjavi z drugimi vrstami in je lahko bolj zahtevna z vidika zaznave. Znaki finan\xc4\x8dnega izkori\xc5\xa1\xc4\x8danja vklju\xc4\x8dujejo precej\xc5\xa1nje dvige gotovine iz ban\xc4\x8dnih ra\xc4\x8dunov, izginjanje materialnih stvari iz stanovanja in nepla\xc4\x8dani ra\xc4\x8duni. _NEWLINE_Spolna zloraba, kot fizi\xc4\x8dno zlorabo je mogo\xc4\x8de zaznati v obliki vidnih znakov na telesu, \xc5\xa1e posebej okrog prsi ali genitalij. Drugi znaki so nerazlo\xc5\xbeljive oku\xc5\xbebe, krvavitve in raztrgano spodnje perilo. _NEWLINE_Zanemarjanje je vrsta zlorabe, ki sta jo lahko povzro\xc4\x8dila bodisi skrbnik starej\xc5\xa1e osebe ali starej\xc5\xa1a oseba sama. Znaki zanemarjanja vklju\xc4\x8dujejo podhranjenost in dehidracijo, slabe higienske razmere, neupo\xc5\xa1tevanje predpisov za jemanje zdravil na recept in nevarne \xc5\xbeivljenjske razmere._NEWLINE_Poleg opazovanja znakov pri starej\xc5\xa1ih ljudeh, se zlorabo lahko odkrije tudi s spremljanjem sprememb v vedenju star\xc5\xa1ev, skrbnikov ali zdravstvenih delavcev. Na primer, negovalci ne dovolijo dru\xc5\xbeinskim \xc4\x8dlanom ali prijateljem obiska ali pogovora, ka\xc5\xbeejo brezbri\xc5\xbenost ali pomanjkanje naklonjenosti do starej\xc5\xa1ih ali jim skrb za starej\xc5\xa1ega predstavlja "neznosno breme". _NEWLINE_Zloraba je v\xc4\x8dasih lahko zelo majhna in jo je zato te\xc5\xbeko odkriti. Ne glede na to, organizacije za ozave\xc5\xa1\xc4\x8danje in raziskave svetujejo, da se vsak sum jemlje resno in je za odpravo pomislekov ali za razjasnitev okoli\xc5\xa1\xc4\x8din nujno potrebno takoj\xc5\xa1nje ukrepanje.\n_START_SECTION_\nStorilci\n_START_PARAGRAPH_\nStorilec zlorabe je lahko zakonec, partner, sorodnik, prijatelj ali sosed, prostovoljec, delavec, zdravnik, odvetnik ali kateri koli drug posameznik._NEWLINE_Lahko je oseba, ki mu starostnik zaupa, ga nadzoruje ali ima oblast nad njim. Starej\xc5\xa1i ljudje, ki \xc5\xbeivijo sami, pa so \xc5\xa1e posebej ob\xc4\x8dutljivi na "navezovanje stikov" s sosedi in prijatelji, ki se kaj hiro lahko znajdejo pod njihovim vplivom._NEWLINE_V okviru zdravstvene oskrbe se lahko zlorabe pojavljajo zaradi razli\xc4\x8dnih razlogov. Institucionalne zlorabe ali zanemarjanja odra\xc5\xbeajo pomanjkanje znanja, usposabljanja in podpore. Institucionalna zloraba je lahko posledica skupnih praks ali procesov, ki so del delovanja institucionalne oskrbe ali storitve. V nekaterih primerih je ta vrsta zlorabe opredeljena kot "slaba praksa", \xc4\x8deprav ta izraz odra\xc5\xbea motiv storilca. _NEWLINE_S staranjem dana\xc5\xa1njega prebivalstva, obstaja mo\xc5\xbenost, da se bo nasilje nad starej\xc5\xa1imi osebami pove\xc4\x8dalo, zato je izredno pomembno, da smo ozave\xc5\xa1\xc4\x8deni s problematiko, prepoznamo vzorce in dejanje naznanimo pristojnim institucijam.\n_START_SECTION_\nPrepre\xc4\x8devanje nasilja nad starej\xc5\xa1imi\n_START_PARAGRAPH_\nZdravniki, medicinske sestre in drugo zdravstveno osebje igrajo pomembno vlogo pri pomo\xc4\x8di \xc5\xbertvam zlorab. \xc4\x8ceprav se ozave\xc5\xa1\xc4\x8danje o nasilju nad starej\xc5\xa1imi pove\xc4\x8duje, zdravniki poro\xc4\x8dajo o samo 2\xc2\xa0%  prijavljenih primerov tovrstnih zlorab. Razlogi za neprijavljanje tovrstnega kaznivega dejanja so pomanjkanje trenutnega znanja o pravnih dolo\xc4\x8dbah, ki urejajo to podro\xc4\x8dje, nezaupanje v sodni sistem, prisoten strah, morebitni sodni nastopi, pomanjkanje sodelovanja med starej\xc5\xa1imi in njihovimi dru\xc5\xbeinami in pomanjkanje \xc4\x8dasa. Z izobra\xc5\xbeevanjem in usposabljanjem in ozave\xc5\xa1\xc4\x8danjem, bi lahko zdravstveni delavci veliko pripomogli k prepre\xc4\x8devanju in odkrivanju nasilnih dejanj. _NEWLINE_Pomembno je tudi ukrepanje in posredovanje organov pregona in ustreznej\xc5\xa1a zakonodaja na podro\xc4\x8dju odkrivanja in prepre\xc4\x8devanja zlorab. Poleg tega lahko sodelovanje celotne skupnosti prispeva k varnosti starej\xc5\xa1ih oseb.'